32004D0278
L 087/31
JURNALUL OFÍCIAL AL UNIUNII EUROPENE
DECIZIA COMISIEI
din 10 februarie 2004
privind poziția Comunității cu privire la modificarea apendicelor anexei 4 la Acordul dintre Comunitatea Europeană și Confederația Elvețiană privind comerțul cu produse agricole
(2004/278/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2002/309/CE, Euratom a Consiliului și a Comisiei privind acordul de cooperare științifică și tehnologică din 4 aprilie 2002 privind încheierea a șapte acorduri cu Confederația Elvețiană (1), în special articolul 5 alineatul (2) al doilea paragraf,
întrucât:
(1)
Acordul dintre Comunitatea Europeană și Confederația Elvețiană privind comerțul cu produse agricole (numit în continuare „acord agricol”) a intrat în vigoare la data de 1 iunie 2002.
(2)
Articolul 6 din acordul agricol instituie un comitet mixt pentru agricultură însărcinat cu administrarea acordului agricol și cu buna sa derulare.
(3)
În temeiul articolului 11 din acordul agricol, Comitetul mixt pentru agricultură poate hotărî modificarea anexelor 1 și 2 și a apendicelor celorlalte anexe la acord.
(4)
Trebuie definită poziția Comunității pe care o adoptă Comisia în cadrul Comitetului mixt pentru agricultură cu privire la modificările aduse apendicelor.
(5)
Măsurile prevăzute de prezenta decizie sunt conforme cu avizul comitetului permanent fitosanitar,
DECIDE:
Articolul 1
Poziția Comunității pe care o adoptă Comisia în cadrul Comitetului mixt pentru agricultură înființat prin articolul 6 din Acordul dintre Comunitatea Europeană și Confederația Elvețiană privind comerțul cu produse agricole este fondată pe proiectul de decizie al Comitetului mixt pentru agricultură anexat la prezenta decizie.
Articolul 2
Decizia Comitetului mixt pentru agricultură se publică în Jurnalul Oficial al Uniunii Europene după adoptare.
Adoptată la Bruxelles, 10 februarie 2004.